Abaújszántói megpróbáltatások

A zenészpalánták között – főleg akik mint zenekar érkeztek – nagy

volt a rivalizálás. Nagy Zoli közben Bajnok Józsival (Burálóval) alakított

zenekart. Nekik már annyira jól ment, hogy a Sebő együttes

felkérte őket, játsszanak az első táncházas hanglemezen. Ez akkoriban

óriási dolog volt.

El lehet képzelni, hogy mi, mint nevesincs zenekar, teljesen kezdő

kontra- és bőgőtudással, labdába se rúghattunk. A lelkesedésünk

azonban nagy volt, így amikor Timár Sándor kihirdette, hogy neki

minden tánctanításon élő zene kell és beosztották a már meglévő

zenekarokat, hogy tánc alá muzsikáljanak, minket is kiválasztottak.

Pali ekkor még nem érkezett meg a táborba – ez az első napokban

volt –, de azt már tudták, hogy mi Porossal egy zenekar vagyunk.

Gondolták, hogy a hegedű-kontra duó is elég lesz Timcsinek.

Előző nap Burálóék voltak, néztük, hallgattuk őket. Széki csárdást

és magyart kellett játszaniuk, ami nekünk is ment már, gondoltuk,

holnap lepipáljuk őket. Eljött a másnap, kiszólítottak minket a színpadra.

Gondosan gyantázgattunk, mint a nagy zenészek. Elterveztük,

melyik csárdást, vagy magyart játsszuk, amikor Timcsi tapsolt

kettőt, és elkiabálta magát:

– Sűrű tempó!

Kérdezem Lacitól, hogy az mi?

– Hát, az egy férfi tánc – mondja –, azt még nem gyakoroltuk.

Csak álltunk, aztán Poros elkezdte egy szál hegedűvel, valamikor

talán én is húztam valamit, de azt se tudtam, fiú vagyok-e, vagy lány.

Felnéztem, az ajtóban ott álltak Burálóék és röhögtek, de kegyetlenül.

Mi meg csak égtünk! Timcsi nem bírta sokáig, hogy nem jön a

ritmus, és elkezdett kiabálni:

– Sebő, kiket küldtél ide?

Teljes volt a megsemmisülés a háromszáz táncos előtt. Sebő Feri

aztán odaszaladt és beállt Laci mellé kontrázni, én meg csak néztem,

de nem hiszem, hogy sokat el tudtam lesni, mert nem voltam olyan

állapotban.